Droë hawe vir Swakopmund - Business - Erongo
Sunday, July 05th, 2020 17:02:41
Die beplande oprigting van 'n droë hawe sal verkeer van swaar voertuie verlig, werksgeleenthede skep en munisipale koffers 'n hupstoot gee.
Vraghouers word op vragmotors in die hawe van Walvisbaai gelaai. Foto Otis Finck
Die bestuurskomitee van Swakopmund se munisipale raad het die verkoop van ongeveer 20 ha grond vir die oprigting van 'n droë hawe goedgekeur.
Dié stuk grond, waar die aansoeker Ecobond Services Namibia van plan is om die beoogde gerief op te rig, is sowat N$3,75 miljoen werd en is buite Swakopmund oorkant Nonidas langs die spoorlyn geleë.
Dit sal die droë hawe huisves, wat kantore, stoorplekke, brandstoftenks, 'n kantien, ablusieblokke en oornaggeriewe vir skofwerkers en sekuriteitswagte insluit.
Ecobond Services Namibia het aanvanklik aansoek gedoen om die grond in Junie 2017 te huur. Die raad het die versoek in Julie 2019 toegestaan.
Die maatskappy het die raad toe daarvan in kennis gestel hy sou die grond eerder weens die reusebelegging van kapitaal in die projek aanskaf.
'n Lid van die maatskappy se bestuur sê die droë hawe-aanleg sal verskeie dienste verskaf.
"Swakopmund is 'n ingangs- en uitgangspunt vir die hawegebied. Dit is 'n strategiese plek om buitelandse beleggings te lok en ook om die teenwoordigeheid van swaar voertuie in Walvisbaai te verlig. Dit sal ook die Suider-Afrikaanse Ontwikkelingsgemeenskap (SADC) se vraag na internasionale logistieke goedere bevredig," het hy gesê.
Die vraag na so 'n gerief deur die SADC-lidlande blyk uit navorsing wat deur Ecobond Services Namibia onder belanghebbendes soos die Namibiese hawe-owerheid en die Walvisbaai-korridorgroep gedoen is.
"Die huidige uitbreiding van die Walvisbaai-hawe is in 'n sekere mate beperk, aangesien items soos plofstof en chemikalieë nie langs die hawe gestoor kan word nie, weens die gevaar en risiko's wat dit vir mariene lewe en die omgewing inhou."
Benewens indiensneming wat met so 'n ontwikkeling gepaard gaan, kan dit ook die dorp se inkomste na verwagting verhoog omdat die munisipaliteit verskeie dienste gaan verskaf.
"Dit sluit water, afval en behandeling in, elektrisiteit wat deur Erongo RED voorsien word, en kan moontlik ook ander sakebeleggings lok."
Die raad het op 22 November 2018 besluit die toekenning van grond moet in beginsel goedgekeur word, en het gesê hy is besig met die samestelling van 'n strategiese strukturele plan wat die identifisering van die mees geskikte plek vir 'n vragmotorhawe insluit.
Daarom is voorgestel aktiwiteite en geboue by 'n droë hawe moenie vir akkommodasiedoeleindes aangewend word nie.
Die raad voel 'n vragmotorhawe moet in die omgewing van die droë hawe opgerig word, aangesien so 'n gerief baie swaarvoertuigverkeer gaan veroorsaak.
Die raad het ook voorgestel dit is meer geskik om so 'n besigheid buite die stad op te rig weens die maatskaplike probleme waarmee vragmotorhawens gepaard gaan.
Die ligging en grootte van die beoogde vragmotorhawe is op 11 Januarie 2018 tydens 'n beplanningsforum bespreek.
Toe is besluit die waarnemende uitvoerende hoof moet 'n vergadering met die Namibiese polisie en die Paaieowerheid oor die moontlike terrein belê.